title: Esliz
text: Un esliz ye un movimiento de baixata rapedo d'unas masas de roca u suelo que se producen por tota una u bellas superficies definitas. Os eslices se dan en medios solidos on amaneixen superficies de despegue que mugan o material desplazato d'o material inmóvil u subchacent. A masa desplazata puet estar tierca mantener a suya estructura (eslices coderents u cohesivos) u deformar-se (eslices incoderents). En función d'a trachectoria y a forma plana u concava d'a superficie de movimiento distinguimos entre eslices traslacionals y eslices rotacionals.
  
  L'augua tien muita importancia en os eslices porque por una part fan puyar a masa d'a superficie que se va a esvarizar y por atra disminuye o rozamiento interno d'o material que se va a mover fendo de lubrificant.
  
  Eslices traslacionals 
  Os eslices traslacionals son eslices on a masa de roca u suelo s'esbariza por tota una superficie plana. Ye tipico de materials tiercos, aproveitando superficies de discontinuidat, como a estratificación en as calsineras y piedras d'arena u a scistosidat en as losetas.
  
  Eslices rotacionals 
  Os eslices rotacionals son eslices on a masa de roca u suelo s'esbariza por tota una superficie concava. Ye tipica de materials archilosos y gosan estar eslices incoderents. En o cabo baixo d'o esliz, on a superficie ye plana, o material archilenco ha perdito a forma orichinal por a plasticidat de l'archila, y se forma una ripa, una convexidat en forma de luenga.
  
  Formación d'eslices 
  Os grans eslices se desvienen en zonas montanyosas con grans pendients. En os Andes os tierratremols pueden producir eslices. A desferra més grant conoixita produeita por un esliz en Europa se produció en 1963 en o Norte d'Italia quan o cabo baixo d'un esliz arribó en l'entibo de Vaiont fendo puyar o livel de l'augua a escape y producindo una inundación en a que morioron 2.600 presonas y muitas localidatz fuoron arrasadas y evacuatas.
  
  En as vueltas de l'Ebro se pueden formar eslices rotacionals quan l'Ebro escarva a base d'un cinglo chesoso dica plegar a un inte d'inestabilidat que fa que s'esboldregue. En o Galacho de Chuslivol en tenemos un eixemplo fosilizato.
  
  Referencias
  
  Bibliografía 
  Eumenio Ancochea Soto, Francisco Anguita Virella, Fernando Moreno Serrano. Geología. Procesos externos. Editorial Edelvives.
  Francisco Anguita Virella, Fernando Moreno Serrano. Procesos geológicos externos y geología ambiental. Editorial Rueda.
  
  Movimientos de ladera